|  |  |  |
| --- | --- | --- |
| **בנק ישראל**  דוברות והסברה כלכלית | לוגו בנק ישראל | ‏ירושלים, כ"ג בתמוז התש"פ  15 ליולי 2020 |

הודעה לעיתונות:

**המסחר בשוק מטבע החוץ ברביע השני של שנת 2020**

# התפתחות שער החליפין – התחזקות השקל בהמשך למגמה ארוכת הטווח

במהלך הרביע השני התחזק השקל מול הדולר והאירו בשיעור של כ-2.8% ו-0.5% בהתאמה, בניגוד להיחלשותו ברביע הראשון על רקע משבר הקורונה.

מול מטבעות שותפות הסחר העיקריות של ישראל, כפי שמשוקלל בשער החליפין הנומינאלי האפקטיבי, התחזק השקל ב- 1.6%. התחזקות השקל מול שותפות הסחר העיקריות במהלך הרביע הינה המשך של המגמה ארוכת הטווח, כפי שמשתקף בתרשים 1.

לאחר שבסוף הרביע הראשון היו עודפי ביקוש לדולרים שהובילו להתחזקות הדולר מול רוב המטבעות על רקע משבר הקורונה, במהלך הרביע השני נחלש הדולר מול רוב המטבעות העיקריים, למעט הפאונד הבריטי מולו התחזק הדולר בכ-0.5% (תרשים 2).

# תנודתיות שע"ח –ירידה חדה בסטיית התקן בפועל ובסטיית התקן הגלומה על רקע משבר הקורונה

סטיית התקן של השינוי בשער החליפין שקל/דולר – המייצגת את התנודתיות **בפועל** בשער החליפין – ירדה במהלך הרביע השני של 2020 לרמה של 8.5%, לאחר זינוק במהלך הרביע הראשון של השנה. יחד עם זאת, סטיית התקן נותרה גבוהה יותר מאשר ערב משבר הקורונה (ראה תרשים 3).

סטיית התקן הגלומה באופציות על שער החליפין שקל/דולר הנסחרות "מעבר לדלפק" – המייצגת את התנודתיות **הצפויה** בשער החליפין – ירדה אף היא במהלך הרביע, ורמתה בסוף התקופה עמדה על 6.5%, ירידה של 2.4 נקודות האחוז בהשוואה לרמתה בסוף הרביע הראשון של שנת 2020.

סטיית התקן הגלומה באופציות על מט"ח בשווקים מתעוררים ומפותחים עמדה בסוף הרביע על 10.3% ו- 8.1% בהתאמה, ירידה של 3.4 ו- 3.2 נקודות אחוז בהתאמה בהשוואה לרמתן בסוף הרביע הקודם (ראה תרשים 4).

# פעילות המגזרים העיקריים בשוק המט"ח[[1]](#footnote-1)

אומדן לפעילות המגזרים **העיקריים** בשוק המט"ח מעלה כי במהלך הרביע **הגופים המוסדיים (קרנות פנסיה, קופ"ג וחברות ביטוח)** מכרו מט"ח נטו בסך של כ-2 מיליארד דולר; **תושבי חוץ** מכרו מט"ח נטו בהיקף של כ-3.9 מיליארדי דולרים במהלך הרביע השני, נתון גבוה ביחס להיקף המכירות שלהם במהלך שנת 2019[[2]](#footnote-2). מנגד, **המגזר העסקי** חזר לרכוש מט"ח נטו בהיקף של כ-1.9 מיליארד דולר. נציין כי, ברביע השני ניכרת חזרה למגמה בכל מגזר, לאחר שברביע הקודם הגופים המוסדיים והמגזר העסקי פעלו בכיוון הפוך למגמתם מתחילת שנת 2019.

# נפחי מסחר[[3]](#footnote-3) – לוחות ותרשימים

**נפח המסחר היומי הממוצע** ירד במהלך הרביע השני של שנת 2020 בכ-5% לרמה של כ- 8.5 מיליארדי דולרים, זאת לאחר זינוק ברביע הראשון על רקע משבר הקורונה, כאשר עיקר הירידה הייתה בפעילותם של תושבי ישראל. בהשוואה לממוצע המסחר היומי ברביע האחרון של 2019, ממוצע המסחר היומי עלה במהלך הרביע השני בכ-17%.

כתוצאה מכך, **חלקם היחסי של תושבי חוץ בנפח המסחר הכולל**  (עסקאות המרה, עסקאות באופציות ועסקאות החלף) עלה ב- 9.5 נקודות האחוז ועמד בסוף הרביע השני על כ-43%.

|  |  |  |  |  |  |  |
| --- | --- | --- | --- | --- | --- | --- |
| **עסקאות במט"ח עם הבנקים המקומיים לפי מכשירים ומגזרים (במיליוני דולרים)** | | | | | | |
|  |  |  |  |  |  |  |
|  |  | **עסקאות המרה (1)** | **עסקאות החלף1 (סוופ) (2)** | **עסקאות החלף 2 Cross Currency Swap (3)** | **עסקאות באופציות3 (4)** | **נפח המסחר הכולל (1)+(2)+(3)+(4)** |
| **רבעון שני 2020 (נתון ארעי)** | **סה"כ** | **117,722** | **335,398** | **1,836** | **18,581** | **473,537** |
| **סה"כ (ממוצע יומי לפי 56 ימי מסחר)** | **2,102** | **5,989** | **33** | **332** | **8,456** |
| **תושבי חוץ** | 36,148 | 159,692 | 1,480 | 6,022 | 203,342 |
| **מזה: מוסדות פיננסיים זרים** | 35,777 | 159,680 | 1,480 | 6,022 | 202,960 |
| **תושבי ישראל** | 81,574 | 175,706 | 356 | 12,559 | 270,195 |
| **מזה: סקטור ריאלי** | 20,790 | 16,598 | 204 | 3,581 | 41,173 |
| **סקטור פיננסי** | 19,914 | 89,519 | 0 | 2,495 | 111,928 |
| **מוסדיים (כולל חברות ביטוח)** | 17,855 | 48,146 | 50 | 2,487 | 68,539 |
| **יחידים** | 875 | 309 | 0 | 440 | 1,624 |
| **אחרים4** | 371 | 12 | 0 | 0 | 383 |
| **בנקים מקומיים5** | 10,644 | 12,630 | 102 | 3,190 | 26,567 |
| **רבעון ראשון 2020** | **סה"כ** | **173,716** | **328,439** | **1,688** | **38,959** | **542,803** |
| **סה"כ (ממוצע יומי לפי 61 ימי מסחר)** | **2,848** | **5,384** | **28** | **639** | **8,898** |
| **תושבי חוץ** | 52,532 | 115,800 | 1,350 | 11,650 | 181,332 |
| **מזה: מוסדות פיננסיים זרים** | 52,011 | 115,782 | 1,350 | 11,638 | 180,781 |
| **תושבי ישראל** | 121,184 | 212,639 | 338 | 27,309 | 361,471 |
| **מזה: סקטור ריאלי** | 30,578 | 20,844 | 338 | 8,945 | 60,705 |
| **סקטור פיננסי** | 25,823 | 102,575 | 0 | 3,913 | 132,312 |
| **מוסדיים (כולל חברות ביטוח)** | 29,743 | 58,596 | 0 | 7,683 | 96,022 |
| **יחידים** | 1,374 | 428 | 0 | 311 | 2,113 |
| **אחרים4** | 521 | 18 | 0 | 12 | 550 |
| **בנקים מקומיים5** | 16,125 | 21,100 | 0 | 5,882 | 43,107 |
|  |  |  |  |  |  |  |
|  | 1 רגל אחת בלבד של עסקת החלף, כלומר הערך הנומינאלי של העסקה (בהתאם להגדרות ה- BIS). | | | | | |
|  | 2הקרנות המוחלפות בעסקות Cross Currency Swap יחושבו לצורך הנפח כרגל אחת בלבד, במקרים בהם הרגליים מקזזות זו את זו. | | | | | |
|  | 3 ה- National value הכולל של עסקות קנייה ומכירה של Call ו- Put. | | | | | |
|  | 4 כולל גופים כמו מנהלי תיקים, מלכ"רים, מוסדות לאומיים וכאלו שלא נכללים ביתר הסעיפים. | | | | | |
|  | **5** סך המסחר הבין בנקאי מחולק בשניים. | | | | | |

1. המגזרים העיקריים המוצגים אינם מהווים את כל השוק - למידע נוסף ראה את "מערכת הנתונים על פעילות השוק שקל/מטבע חוץ" בפרסום "מבט סטטיסטי", 2018

   <https://www.boi.org.il/he/NewsAndPublications/RegularPublications/Documents/MabatStat2018/shekel.pdf> [↑](#footnote-ref-1)
2. למידע נוסף אודות פעילות המגזרים העיקריים בשנת 2019, ראה את "פעילות המגזרים העיקריים במטבע חוץ" בפרסום "מבט סטטיסטי", 2019

   <https://www.boi.org.il/he/NewsAndPublications/RegularPublications/Documents/MabatStat2019/matach.pdf> [↑](#footnote-ref-2)
3. נפחי מסחר מול מערכת הבנקאות המקומית בלבד. החל משנת 2020, הנתונים לא כוללים סניפים של בנקים זרים בישראל. [↑](#footnote-ref-3)